Vier jy ook vandag die Hemelvaart?Sonsopkoms oor Kilimanjaro. Foto: Bibachris/Pixabay.com Deur dr. Christo Pretorius Verskeie state, veral diegene wat hul bestaan en voortgang na Westers-Christelike grondslae kan teruglei, vier vandag Hemelvaart. Dié dag gedenk en bely die gebeure rondom die persoon van Jesus van Nasaret wat deur gelowiges as hoof van die kerk en Here oor die wêreld bely word. Vir talle state en burgers is dit ’n uitgediende en vergange opvatting. Die impak van die rasionalisme en resultate van die natuurwetenskappe het daartoe gelei dat die mensdom die geloofsgrondslae van die hedendaagse bestaan betwyfel. Dit is nie meer gelooflik dat die man van Nasaret, vanweë sy kruisiging, opstanding en hemelvaart geken en erken word as die Here wat oor alle magte heers nie en wat volgens die Bybelse getuienis die ganse werklikheid ten goede lei nie. Trouens, Jesus Christus en sy Woord word in sommige kringe hoogstens verdra, verswyg of met leedvermaak ontluister. Maar wie of wat heers wanneer Christus se heerskappy oor die ganse werklikheid, oor lewe en dood ontken word? Die hervormer Johannes Calvyn het per geleentheid opgemerk dat die mens ’n bekwame afgodsmaker is. Dat die mens ’n bekwame afgodsmaker is, is net so duidelik aan die hand van wat die mens as waardevol reken, en by verlies aan die hemelse, verhef die mens die aardse en vergoddelik die stoflike. Die legio ideologieë en denkgiere dien ter illustrasie. Vanuit die Marxisme, sosialisme en ander “-ismes” word ’n utopie, ’n hemel op aarde beloof wat wissel tussen bandelose vryheid en slaafse onderdanigheid. Hierdie hemel op aarde is baie duur en die prys hiervan kan aan die hand van ’n bloedige negentiende en twintigste eeu bereken word. Die bloed aan die hande van Hitler, Stalin, Lenin, Mau Zedong is die bloed van miljoene vaders, moeders en kinders. Die aanhang van hierdie mensvernietigende ideologieë deur die ANC, EFF en Suid-Afrikaanse kommunistiese party voorspel niks goeds vir Suid-Afrika en sy mense nie. Soos alle ideologiese dwangbuise word die werklikheid verskraal en met verskeie middele aangebied, as die enigste werklikheid. In plaas van hemel op aarde word die ou Draak uit die donker dieptes opgediep en word mag en die ou middele van oorheersing gebruik om te verslaaf, te verneder en te vernietig en bevind mense hulle mettertyd in ’n hel op aarde. Hemelvaart kondig egter aan dat daar troos is. Dié troos dat die Here die nood van die mens raaksien en sy kruisiging, dood, opstanding en hemelvaart dien as versekering dat alles in die hemel en op die aarde aan hom ondergeskik is. Dit is moeilik om te glo dat alle magte Christus moet en sal dien. Tog is dit wat Christus se hemelvaart aankondig – Christus heers oor die ganse werklikheid en lei alles ten goede.